སོ་མ་ར་ཙའི་ཟོམ་པ་དང་དྲེས་ཟོམ་གཉིས་ནི་རང་བྱུང་ལྷད་མེད་ཀྱི་རྒྱུ་ཆ་སྤྱད་ཅིང་དབྱར་ཁ་གྱོན་པའི་ས་མཐོའི་ལྷམ་དམིགས་བསལ་རིགས་ཤིག་རེད།དེ་གཉིས་ཀྱི་ལྷམ་མཐིལ་ལ་དབྱེ་བ་ཆེར་མེད་ཅིང་།སོ་མ་ར་ཙ་ཞེས་པ་ནི་རིང་ཚད་ཀུང་ཁྲེ་ཁ་ཤས་ཡོད་པ་དང་རྩེ་མོར་ཟར་མའི་འབྲུ་ལས་ཆེ་ཙམ་གྱི་འབྲས་བུ་སྨིན་རྒྱུ་ཡོད་པའི་ཞིང་ལས་སྐྱེ་དངོས་ཤིག་གི་པགས་པ་རེད།དེ་ཡང་འབྲས་བུ་སྨིན་མཚམས་སུ་རྩ་བཀོག་བཏང་ནས་འབྲས་བུ་བླངས་རྗེས་སྡོང་པོ་ཉི་སྐམ་བཏང་ནས་སྐམ་ཐག་ཆོད་རྗེས་པགས་པ་བཤུ་དགོས།བེད་སྤྱོད་གཏོང་མཚམས་གཞའ་ཏོག་ཙམ་བརྒྱབ་རྗེས་སྐུད་པ་ལྟར་བསྒྲིམས་ནས་ཟོམ་མཐིལ་འདེབས་དགོས།དེ་བཞིན་ས་མཐོའི་རི་ཀླུང་ཕལ་ཆེ་བ་དང་ལྷག་དོན་ས་མཐོ་སར་རྩྭ་དྲེས་མ་མང་པོ་སྐྱེ་གི་ཡོད་པས་ལོ་ལྟར་སྟོན་ཟླ་བརྒྱད་པ་དགུ་པ་ཙམ་ལ་དྲེས་མ་རིང་བ་དག་བཏོགས་ནས་རྩྭ་རྐང་བརྒྱ་ཙམ་རེས་ཆག་པ་རེ་བརྒྱབ་ནས་ཉར་འཇོག་བྱེད་དགོས་པ་དང་།བེད་སྤྱོད་གཏོང་ཁར་ཆུར་ཉིན་བཅུ་གྲངས་སྦངས་ན་དྲེས་མ་མཉེན་པོ་ཆགས་ཀྱི་ཡོད་པས་སྐབས་དེར་སྐུད་པ་ནས་ཟོམ་པ་བཏབ་ཆོག་གི་ཡོད།སོ་མ་ར་ཙའམ་དྲེས་མའི་སྐུད་པ་བསྒྲིམས་ཚར་རྗེས་ནོར་ནག་གི་རྩིད་པ་དང་ར་སྤུ་མཉམ་བསྲེས་ཀྱིས་ལྷམ་གྱི་རྒྱ་ཁྱོན་དང་འཚམ་པའི་ཕྱིང་པ་འདྲས་སྟེ་ཟོམ་གཞི་བཏིང་།དེ་རྗེས་སོ་མ་ར་ཙའམ་དྲེས་མའི་སྐུད་པ་སྤྱད་ནས་ནང་ངོས་ཀྱི་ཕྱིང་པ་དེར་བསྟུན་ཏེ་དཀྱིལ་ནས་རིམ་བཞིན་མཐའ་ལ་རྒྱ་བསྐྱེད་ཀྱིས་ཚགས་དམ་པོ་བཙེམས་ནས་ཟོམ་མཐིལ་བཏབ་ཚར་རྗེས།རྐང་པའི་འབོའི་མཐོ་ཚད་ཙམ་གྱི་རི་སློང་བ་དང་པ་ལྷས་ཅེས་པའི་འཚེམ་འཁོར་ཞིག་བརྒྱབ་ན་ཟོམ་མཐིལ་འགྲུབ་ཀྱི་ཡོད།ཡང་ཞིང་ཁུལ་དུ་ལྷམ་མཐིལ་གྱི་ནང་ངོས་ལ་སྣམ་བུ་རྙིང་པ་རིམ་པ་ཁ་ཤས་ལ་ར་སྤུ་བཏིངས་ནས་ཕྱིང་པའི་ཚབ་བྱེད་སྲོལ་ཡང་ཡོད།ཟོམ་པ་བཏབ་ཚར་ནས་དུས་ཚོད་གང་ཙམ་བཞག་རྗེས་གཞི་ནས་ཡུལ་སྐད་དུ་ཡུབ་བྱས་ཏེ་ལྷམ་འཚེམ་བཟོ་བྱེད་དགོས་པ་དེ་ནི་ཟོམ་པའི་བཟོ་ལྟ་མི་འགྱུར་བ་དང་མཁྲེགས་པོ་ཆགས་ཆེད་རེད།དེ་རྗེས་པུས་མོ་མ་ཟིན་ཙམ་གྱི་ལྷམ་ཡུ་སྣམ་བུ་ནག་པོ་དང་།ལྷམ་དང་ལྷམ་ཡུའི་མཚམས་སུ་ཞེང་ལ་སོར་དོ་གསུམ་ཡོད་པའི་སྣམ་བུ་སྤུས་ལེགས་སམ་འགོ་སྣམ་མཚལ་ཁ་དང་ལྗང་ཁུའི་བོལ་དཀྲིས་རིམ་པ་གཅིགལྷམ་མཐིལ་གྱི་སྦྱར་མཚམས་སུ་པ་ལྷས་རྒྱག་རྒྱུའི་སིང་སྐུད་སྔོན་པོ་དུམ་གཅིགལྷམ་ཡུའི་མདུན་ངོས་ཀྱི་ལྡེབས་སུ་སྒ་རིས་འཚེམ་གདན་ཞེས་སོར་དོ་ཙམ་ཡོད་པའི་གཏོར་གཟུགས་དབྱིབས་ཀྱི་འགོ་སྣམ་མམ་སྣམ་བུ་མཚལ་ཁ་དང་ལྗང་ཁུ་བསྒྲིགས་པའི་ཐོག་ཏུ་ཕར་ཆིན་ཏེ་འཚེམ་དྲུབ་ཀྱི་མེ་ཏོག་རྒྱག་བྱེད་ཀྱི་དར་སྐུད་སྣ་ཚོགས་བཅས་གྲ་སྒྲིག་བྱས་པའི་གོ་རིམ་ལྟར་ལྷམ་འཚེམ་བྱེད་དགོས།